贈別
作者：李流謙
朝代：宋

paragraphs: 水火氣類感，草木臭味親。
君看金石交，分篤均天倫。
朅來東川游，結友輕雷陳。
諸君盡豪俊，著我漫浪身。
酒斟約無算，詩妙各有神。
人事不可知，變態生逡巡。
一代韓荆州，大木卧龍鱗。
客禽失危巢，翩翩傍叢榛。
斗升何細碎，朱絲恐生塵。
知己淚再滴，離羣恨方新。
去茲勝社難，胸腹傷人神。
臨岐欲何語，一味唯酸辛。
歲晚念裘褐，幸勿忘騷人。